《乐府杂曲。鼓吹曲辞。临高台》
唐代·王勃

临高台，高台迢递绝浮埃，瑶轩绮构何崔嵬，

鸾歌凤吹清且哀。俯瞰长安道，萋萋御沟草，

斜对甘泉路，苍苍茂陵树。高台四望同，

帝乡佳气郁葱葱。紫阁丹楼纷照曜，璧房锦殿相玲珑。

东弥长乐观，西指未央宫。赤城映朝日，绿树摇春风。

旗亭百队开新市，甲第千甍分戚里。朱轮翠盖不胜春，

叠树层楹相对起。复有青楼大道中，绣户文窗雕绮栊。

锦衣昼不襞，罗帏夕未空。歌屏朝掩翠，妆镜晚窥红。

为吾安宝髻，蛾眉罢花丛。狭路尘间黯将暮，

云间月色明如素。鸳鸯池上两两飞，凤凰楼下双双度。

物色正如此，佳期那不顾。银鞍绣毂盛繁华，

可怜今夜宿倡家。倡家少妇不须嚬，东园桃李片时春。

君看旧日高台处，柏梁铜雀生黄尘。

作者简介：王勃（649或650～676或675年），唐代诗人。汉族，字子安。绛州龙门(今山西河津)人。王勃与杨炯、卢照邻、骆宾王齐名，世称“初唐四杰”，其中王勃是“初唐四杰”之首。唐高宗上元三年（676年）八月，自交趾探望父亲返回时，不幸渡海溺水，惊悸而死。王勃在诗歌体裁上擅长五律和五绝，代表作品有《送杜少府之任蜀州》等；主要文学成就是骈文，无论是数量还是质量，堪称一时之最，代表作品有《滕王阁序》等。